Gauteng-ontsnapping: Nóg ŉ verdagte vasVan die verdagtes wat ontsnap het. Foto: Verskaf Nog een van die 20 verhoorafwagtende gevangenes wat op 22 Augustus op pad na die Johannesburg-Sentraal-gevangenis uit ŉ polisievangwa ontsnap het, is Dinsdag in hegtenis geneem. Kapt. Kay Makhubele, woordvoerder van die polisie, het gesê Innocent Masango is in Parkview vasgetrek. Masango is die 11de van die 20 ontsnaptes wat weer in hegtenis geneem is. Die polisie is steeds op die spoor van die ander nege gevangenes. Maroela Media het vroeër berig die gevangenes het ontsnap toe ŉ polisievangwa wat van die Johannesburg-landdroshof na die Johannesburg-Sentraal-gevangenis op pad was naby die South Gate-treinstasie in ŉ hinderlaag gelei is. ŉ Groep swaargewapende mans het met gewere toegeslaan en die wa se deur oopgebreek, waarna die gevangenes ontsnap het. Van die verdagtes wat ontsnap het. Foto: Verskaf Die ontsnaptes word aangekla van verskeie misdrywe waaronder gewapende roof, huisbraak, diefstal en die besit van dwelms. Een van die gevangenes is reeds tot 17 jaar tronkstraf gevonnis nadat hy skuldig bevind is aan gewapende roof. “Ons doen steeds ŉ beroep op die publiek om die polisie te help met enige inligting wat tot die inhegtenisneming van die ander ontsnaptes kan lei,” het Makhubele gesê. “Die publiek word gewaarsku om nie die verdagtes te konfronteer nie, maar eerder die naaste polisiestasie of Crime Stop by 08600 10111 te skakel.”